
HÓDMEZŐVÁSÁRHELYI SZAKKÉPZÉSI CENTRUM
EÖTVÖS JÓZSEF SZAKKÉPZŐ ISKOLÁJA

KÖNYVTÁRHASZNÁLATI ÉS SZOLGÁLTATÁSI SZABÁLYZAT


A könyvtárhasználók köre
Az iskolai könyvtár szolgáltatásait az adott tagintézmény tanulói és dolgozói vehetik igénybe. Az olvasók adatait (név, lakcím, tanulók esetén osztály) és diákok esetében azok változásait (évismétlés, ingyenességre való jogosultság, stb.) az osztályfőnökök segítségével a könyvtáros nyilvántartja. Az adatok csak az olvasóval való kapcsolattartáshoz, a könyvtári nyilvántartásokhoz használhatók fel. A könyvtári tagság megszűnik, ha a dolgozó vagy a tanuló megválik az intézménytől. Távozás előtt a könyvtári tartozást mindenkinek rendezni kell, melyet a könyvtáros írásban igazol az igazgatóság felé. A tanulói és a munkaviszonyt csak a könyvtári tartozások rendezése után lehet megszüntetni.

A könyvtárhasználat feltételei
Az iskolai könyvtár használata minden beiratkozott olvasó számára ingyenes.
A könyvtár csak nyitvatartási időben látogatható. A tanulók és a pedagógusok számára megfelelő nyitvatartási időt a bejáratnál ki kell függeszteni. A könyvtárban a tanulók csak a könyvtáros, illetve a szaktanár jelenlétében tartózkodhatnak.
A könyvtárban dolgozók munkáját hangos beszéddel zavarni tilos. A könyvtárban mindenkitől a helyhez illő, kulturált viselkedést várunk el. Az olvasó fokozottan köteles vigyázni a könyvtár tisztaságára, rendjére. Táskát, kabátot, enni-innivalót nem lehet a könyvtárterembe hozni, azt a könyvtár előtti folyosón kell elhelyezni vagy elfogyasztani. Dohányzás, nyílt láng használata nem megengedett.
A könyvtárban tartott könyvtárhasználati órákat, könyvtárhasználatra épülő foglalkozásokat és szakórákat, szakköri foglalkozásokat a könyvtáros, illetve közreműködésével a szaktanárok vezetik. Ezek rendjét, nyugalmát a könyvtárban tartózkodók semmilyen módon nem zavarhatják.
A könyvtár technikai berendezéseit (televízió, projektor, laptop, könyvtáros munkaállomása, nyomtató, fénymásoló, szkenner, stb.) csak a könyvtáros, vagy az általa megbízott személy kezelheti.
A könyvtár szabadpolcos rendszerű. A könyvtár raktári rendjét mindenki köteles megőrizni, tehát a polcokról levett könyveket mindig a kijelölt helyükre kell visszatenni, vagy az asztalon kell hagyni, ezek visszahelyezéséről a könyvtáros gondoskodik.
Az olvasók a könyvtár minden hagyományos dokumentumát (könyv, folyóirat, hangzó dokumentumok) helyben - a könyvtáros felügyelete mellett - használhatják.
Könyvtári dokumentumokat - a megfelelő nyilvántartásokban rögzítve - csak a könyvtáros adhat ki a könyvtárból. Tudta nélkül bármely dokumentum kivitele tilos!

A kölcsönzés szabályai
A kölcsönzött dokumentumok nyilvántartása diákok esetében füzetes, tanárok esetében pedig elektronikus formában történik.
A kézikönyvek, nagy értékű dokumentumok - piros színcsíkkal jelzettek - kivételével bármely könyv kölcsönözhető. A kölcsönzésben lévő dokumentumok előjegyezhetők. Egyszerre - a tankönyveken kívül - 5 könyv kölcsönözhető. Esetenként ettől a szabálytól (kötelező olvasmány, verseny, kiselőadás, stb.) eltérhetünk. A kölcsönzési idő 3 hét, amit szükség esetén kétszer meg lehet hosszabbítani, ha a könyvet időközben más olvasó nem kérte. Amennyiben az olvasónak meg nem engedett tartozása van, további könyveket nem kölcsönözhet. A pedagógusok a tanév során egy-egy tananyagrészhez a szükséges mennyiségű dokumentumot az anyagrész feldolgozásához szükséges ideig használhatják.

Könyvtárközi kölcsönzéssel az iskolai könyvtárban nem található könyveket is kölcsönözni lehet, ennek várakozási ideje több hét is lehet. Az Országos Dokumentumellátási Rendszer szolgáltató intézményeiből érkező eredeti mű kölcsönzése térítésmentes. Visszaküldésének postaköltsége az igénybevevő olvasót terheli. Más esetben a postaköltség kiegészül a szolgáltató könyvtár díjszabásában meghatározott összeggel. A kérés indításakor az olvasót minden esetben tájékoztatni kell e tényről, illetve nyilatkoznia kell a térítési díj vállalásáról.

A tanév végén a tanulóknál kölcsönzésben lévő dokumentumokat vissza kell szolgáltatni.
A nyári szünidőre történő kölcsönzési szándékot előre jelezni kell, ez esetben a kölcsönzés időtartama a szünidő egészére kiterjed. A kikölcsönzött könyveket a következő tanév első tanítási hetében kell visszahozni.
Az ingyenes tankönyvtámogatásban részesülő diákok által kikölcsönzött tankönyvek arra az időtartamra maradhatnak a tanulónál, ameddig az adott tantárgyból a helyi tanterv alapján a felkészítés folyik, illetve az adott tantárgyból vizsgát lehet vagy kell tenni. Az ingyenes tankönyvtámogatásra jogosult tanuló a könyvtári állományba vett tankönyvet köteles megőrizni és rendeltetésszerűen használni. Ebből fakadóan elvárható tőle, hogy az általa használt tankönyv legalább négy évig használható állapotban legyen. Az elhasználódás mértéke ennek megfelelően:
az első év végére legfeljebb 25%-os
a második év végére legfeljebb 50%-os
a harmadik év végére legfeljebb 75%-os
a negyedik év végére 100%-os lehet.
Amennyiben a tanuló az iskolai könyvtárból tankönyvet, tartós tankönyvet kölcsönöz, a tanuló, illetve a kiskorú tanuló szülője köteles a tankönyv elvesztéséből, megrongálásából származó kárt az iskolának megtéríteni.

Helyben használat
A kézikönyvtárba tartozó könyvek, illetve a folyóiratok csak helyben olvashatók. Külön kérésre a szaktanárok egy-egy órára ezeket is elvihetik. Nem hagyományos dokumentumokat (hanglemez, videókazetta, CD, CD-ROM, DVD, stb.) tanulóknak nem, csak tanórára a szaktanárok számára kölcsönzünk.
Az olvasók által szabadon használhatók a könyvtárban elhelyezett számítógépek, használatukra a teremben kifüggesztett használói szabályzat vonatkozik. Az internet használatánál elsőbbséget élveznek azok a diákok, akik az iskolai munkájukhoz vagy más iskolákkal való kapcsolattartáshoz veszik igénybe. Az interneten tilos a közízlést sértő oldalak látogatása, az ilyen esetek a számítógép használatától való eltiltást vonnak maguk után.

Csoportos használat
Az osztályok, a tanulócsoportok, a szakkörök részére szakórák, foglalkozások tarthatók a könyvtárban a könyvtárostanár, az osztályfőnökök, a szaktanárok és a szakkörvezetők, irányításával.
A szakórák, foglalkozások megtartására a könyvtár nyitva tartási idejében a könyvtárossal előre egyeztetett időben kerül sor. A könyvtárhasználati foglalkozásokat a könyvtáros, míg a könyvtárban tartott órákat a szaktanárok vezetik. A könyvtárostanár szakmai segítséget ad a szakórák, foglalkozások megtartásához. A könyvtárban tartott órák alatt az óravezető tanár felel a könyvtár rendjéért.

A könyvtár egyéb szolgáltatásai
- információszolgáltatás,
- szakirodalmi témafigyelés,
- irodalomkutatás,
- ajánló bibliográfiák készítése,
- internethasználat,
- fénymásolás (a szerzői jogok figyelembe vételével).

Anyagi felelősségvállalás
Az olvasó anyagi felelősséggel tartozik az általa használt dokumentumokért. Az elveszett vagy megrongált dokumentumot az olvasó köteles ugyanazon mű egy kifogástalan példányával pótolni, vagy értékét a 3/1975.KM-PM rendelet értelmében megtéríteni. A térítési összeg mindig az adott időszak napi forgalmi értékének felel meg.

A kártérítés módjai
Abban az esetben, ha a tanuló által kikölcsönzött tankönyv elhasználódásának mértéke a megengedettnél indokolatlanul nagyobb, a tanulónak a tankönyv átvételekor érvényes vételárának megfelelő hányadát kell kifizetnie. A tankönyvkölcsönzéssel, a tankönyv elvesztésével, megrongálásával okozott kár megtérítésével, a kártérítési kötelezettség mérséklésével, illetve elengedésével kapcsolatban a szülő által benyújtott kérelem elbírálása az igazgató hatásköre.
A tankönyvek rongálásából eredő kártérítési összeget tankönyvek és segédkönyvek beszerzésére kell fordítani.

Amennyiben a tanuló iskolát vált, a könyvtárból kölcsönzött tankönyv(ek)et köteles visszaadni.

A Hódmezővásárhelyi Kistérségi Könyvtári Informatikai Együttműködésben résztvevő könyvtárak olvasói számára a könyvtárhasználat feltételei az együttműködési kör által készített dokumentumban szabályozottak. Konkrét módja az adott kéréstől függően egyedi elbírálás alapján történik.

Nyitvatartási idő

A könyvtár minden tanítási napon a pedagógusok és a diákok számára megfelelő időpontban, rendeletben meghatározott „lekötött munkaidő”-nek megfelelően (amely jogszabály szerint heti 22-26 óra) az egyes tagkönyvtárak honlapján és bejárati ajtajára kifüggesztett időpontokban tart nyitva.
